Ο **Γιόχαν «Χανς» Κρανκλ** (*Johann "Hans" Krankl*, γεννήθηκε 14 Φεβρουαρίου 1953) είναι Αυστριακός πρώην ποδοσφαιριστής. Ένας ιδιαίτερα παραγωγικός κεντρικός επιθετικός, θεωρείται ως ένας από τους μεγαλύτερους παίκτες στην ιστορία της Αυστρίας.

Βιογραφία
---------

Ο πατέρας του ήταν προπονητής νέων στην  *KSV Tramway* και κάτω από αυτόν, ο νεαρός Χανς πήρε τα στοιχειώδη μαθήματα του παιχνιδιού. Όταν έγινε 12 ετών, εντοπίστηκε από ανιχνευτή ταλέντων της Ραπίντ Βιέννης και εντάχθηκε στην ομάδα των νέων.
Ξεκίνησε την επαγγελματική του καριέρα στη Ραπίντ το 1970 και έμεινε εκεί για οκτώ χρόνια, εκτός από ένα χρόνο που ήταν δανεικός στη Βίνερ Σπορτ-Κλουμπ. Το 1973–74 ήταν για πρώτη φορά πρώτος σκόρερ του πρωταθλήματος με 36 γκολ και δεύτερος στην Ευρώπη κερδίζοντας το αργυρό παπούτσι. Κατέκτησε και το Χρυσό Παπούτσι ως πρώτος σκόρερ όλων των Ευρωπαϊκών πρωταθλημάτων στην αγωνιστική περίοδο 1977–78 με 41 τέρματα, προσελκύοντας το ενδιαφέρον της Μπαρτσελόνα. Την ίδια χρονιά ήταν δεύτερος στην ψηφοφορία της Χρυσής Μπάλας για την ανάδειξη του καλύτερου Ευρωπαίου ποδοσφαιριστή πίσω από τον Κέβιν Κίγκαν. Στην ίδια σεζόν, στις 12 Απριλίου 1974 σημείωσε και τα τέσσερα γκολ της Ραπίντ στη νίκη της επί της Αουστρια Βιέννης με 4–0 στο παραδοσιακό ντέρμπι της πόλης, επίδοση που ήταν ισοφάριση του ρεκόρ σε τέτοιες συναντήσεις και παραμένει ακατάρριπτη.

Η καριέρα του στη Βαρκελώνη ήταν επιτυχής, κερδίζοντας το Κύπελλο Ισπανίας στην πρώτη του σεζόν, καθώς και το Κύπελλο Κυπελλούχων (σημειώνοντας γκολ στον τελικό απέναντι στη Φορτούνα Ντύσσελντορφ), και κέρδισε το βραβείο του κορυφαίου σκόρερ του ισπανικού πρωταθλήματος εκείνη την αγωνιστική περίοδο με 29 τέρματα. Με την ομάδα της Βαρκελώνης σημείωσε συνολικά 64 γκολ σε 88 αγώνες.

Επέστρεψε στη Ραπίντ Βιέννης το 1981 και σκόραρε 151 γκολ σε 197 επίσημους αγώνες στα επόμενα πέντε χρόνια. Έπαιξε σημαντικό ρόλο σε μία από τις πιο επιτυχημένες πορείες στην ιστορία της ομάδας τη δεκαετία του 1980, κατακτώντας το πρωτάθλημα δύο φορές, το 1982 και το 1983, και τρεις συνεχόμενους τίτλους αυστριακού κυπέλλου. Σημείωσε το μοναδικό γκολ της Ραπίντ στην ήττα 3–1 στον τελικό του  Κυπέλλου Κυπελλούχων το 1985 απέναντι στην Έβερτον. Το 1986, μετακόμισε για να γίνει παίκτης-προπονητής στη Βίνερ Σπορτ-Κλουμπ.

Ο Κρανκλ ανακηρύχθηκε Αυστριακός παίκτης της χρονιάς πέντε φορές (επίδοση ρεκόρ), και ψηφίστηκε ως ο πιο δημοφιλής Αυστριακός ποδοσφαιριστής των τελευταίων 25 ετών.

Σε διεθνές επίπεδο έκανε το ντεμπούτο του για την  Αυστρία σε φιλικό αγώνα τον Ιούνιο του 1973 με αντίπαλο τη Βραζιλία και συμμετείχε στα Παγκόσμια Κύπελλα του 1978 και του 1982. Αγωνίστηκε σε 69 διεθνείς αγώνες, σημειώνοντας 34 τέρματα, επίδοση ρεκόρ για την εθνική Αυστρίας στην εποχή του. Το τελευταίο του διεθνές παιχνίδι ήταν ένας αγώνας προκριματικών Παγκοσμίου Κυπέλλου του 1986 τον Απριλίο του 1985 με αντίπαλο την Ουγγαρία. Ένα από τα σημαντικότερα επιτεύγματά του ήταν να βοηθήσει την Αυστρία να προκριθεί στο Παγκόσμιο Κύπελλο του 1978, την πρώτη φορά που η Αυστρία προκρίθηκε στο Παγκόσμιο Κύπελλο μετά από είκοσι χρόνια. Στη συνέχεια σημείωσε το νικητήριο γκολ εναντίον της Δυτικής Γερμανίας σε ένα παιχνίδι που ονομάστηκε «Το θαύμα της Κόρδοβα», στο οποίο οι Αυστριακοί κέρδισαν με 3–2 και η οποία ήταν η πρώτη νίκη της Αυστρίας επί της Δυτικής Γερμανίας σε 47 χρόνια. Σκόραρε στο 88ο λεπτό, με τα ζωντανά πλάνα του τέρματος να εξακολουθούν να εμφανίζονται στην εθνική τηλεόραση.

Μετά το τέλος της ποδοσφαιρικής του σταδιοδρομίας το 1989 ακολούθησε καριέρα προπονητή σε αυστριακές ομάδες (Αούστρια Βιέννης, Αούστρια Σάλτσμπουργκ, Αντμίρα Βάκερ, Τίρολ Ίνσμπρουκ), ενώ ανέλαβε και την εθνική Αυστρίας για τρία χρόνια (2002–2005), χωρίς να καταφέρει να την οδηγήσει στην τελική φάση του Παγκοσμίου Κυπέλλου του 2006.

Κατά τη διάρκεια της καριέρας του σημείωσε 400 τέρματα πρωταθλήματος, 354 από τα οποία σε συναντήσεις πρώτης εθνικής κατηγορίας. Με 320 γκολ σε 427 αγώνες παραμένει δεύτερος σκόρερ όλων των εποχών της πρώτης κατηγορίας του πρωταθλήματος Αυστρίας. Το σύνολο των 518 τερμάτων σε επίσημους αγώνες τον κατατάσσει στους μεγαλύτερους σκόρερ όλων των εποχών, ενώ αν συμπεριληφθούν και οι φιλικοί αγώνες το γενικό σύνολο είναι 811 τέρματα.

Τίτλοι και διακρίσεις
---------------------

**Ραπίντ Βιέννης**

* Πρωτάθλημα Αυστρίας (2) : 1982, 1983
* Κύπελλο Αυστρίας (4) : 1976, 1983, 1984, 1985

**Μπαρτσελόνα**

* Κύπελλο Κυπελλούχων : 1979
* Κύπελλο Ισπανίας : 1981

**Ατομικές διακρίσεις**

* Χρυσή Μπάλα δεύτερη θέση (Ballon d'Or Silver Ball) : 1978
* Ευρωπαίος ποδοσφαιριστής της σεζόν της IOC : 1978–79
* Αυστριακός παίκτης της χρονιάς (5): 1973, 1974, 1977, 1982, 1988
* Κορυφαίος σκόρερ του Αυστριακού πρωτάθληματος (4) : 1974, 1977, 1978, 1983
* Πρώτος σκόρερ πρωταθλήματος Ισπανίας : 1979
* Ευρωπαϊκό χρυσό παπούτσι : 1978
* Ευρωπαϊκό αργυρό παπούτσι : 1974
* Αυστριακός προπονητής της Χρονιάς: 1999

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ

Παραπομπές
----------

1. 1 2 3  «Hans Krankl (Austria)». Ανακτήθηκε στις 17 Δεκεμβρίου 2022.
2. ↑  «Who are the Best Austrian Soccer Players in History?». Αρχειοθετήθηκε από το πρωτότυπο στις 30 Οκτωβρίου 2017. Ανακτήθηκε στις 30 Μαΐου 2020.
3. ↑  «HANS KRANKL: RAPID LEGEND, BARCELONA CULT HERO AND ONE OF AUSTRIA'S GREATEST». Ανακτήθηκε στις 30 Μαΐου 2020.
4. ↑  «Golden Boot ("Soulier d'Or") Awards». Ανακτήθηκε στις 22 Απριλίου 2021.
5. ↑  «European Golden Boot Winners list – Past all time Winners 1968-2019». Ανακτήθηκε στις 30 Μαΐου 2020.
6. ↑  «European Footballer of the Year ("Ballon d'Or") 1978». Ανακτήθηκε στις 30 Μαΐου 2020.
7. ↑  «Die denkwürdigen Wiener Derbys». Αρχειοθετήθηκε από το πρωτότυπο στις 5 Ιανουαρίου 2024.
8. ↑  «FC Barcelona : Hans Krankl». Ανακτήθηκε στις 30 Μαΐου 2020.
9. ↑  «Hans Krankl». Ανακτήθηκε στις 30 Μαΐου 2020.
10. 1 2  «Der beste Torjäger aller Zeiten spielte auch mal für Hertha». Ανακτήθηκε στις 5 Οκτωβρίου 2020.
11. ↑  «Hans Krankl - Goals in International Matches». Ανακτήθηκε στις 30 Μαΐου 2020.
12. ↑  «Austria - Record International Players». Ανακτήθηκε στις 16 Φεβρουαρίου 2022.
13. ↑  «Fußball WM 1978 ? Das 3:2 von Cordoba und Weltmeister Argentinian». Αρχειοθετήθηκε από το πρωτότυπο στις 20 Αυγούστου 2011. Ανακτήθηκε στις 30 Μαΐου 2020. CS1 maint: Unfit url (link)
14. ↑  «Hans Krankl trainer». Ανακτήθηκε στις 30 Μαΐου 2020.
15. ↑  «IFFHS Top Division Scorers». Αρχειοθετήθηκε από το πρωτότυπο στις 18 Αυγούστου 2011. Ανακτήθηκε στις 20 Απριλίου 2020. CS1 maint: Unfit url (link)
16. ↑  «Austria - All-Time Topscorers». Ανακτήθηκε στις 17 Φεβρουαρίου 2022.
17. ↑  «RSSSF : Prolific Scorers Data». Ανακτήθηκε στις 19 Ιανουαρίου 2024.
18. ↑  «List Of Footballers Who Scored More Than 500 Goals». Ανακτήθηκε στις 10 Απριλίου 2021.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Χανς Κρανκλ** |

* Χανς Κρανκλ στη FIFA (αρχειοθετημένος) (Αγγλικά)Edit on Wikidata

* Χανς Κρανκλ στην UEFA (Αγγλικά)Edit on Wikidata

* Χανς Κρανκλ's προφίλ παίκτη στο National-Football-Teams.comEdit on Wikidata

* Χανς Κρανκλ στην IMDb (Αγγλικά)Edit on Wikidata
* Χανς Κρανκλ

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 67266609
* ISNI: 0000 0000 1050 633X
* GND: 119016877
* MusicBrainz: 2b5eb322-074a-45e5-ae1b-803831442e64

 |

 |